Document ID: 32006D0876

32006D0876
L 337/57
JURNALUL OFÍCIAL AL UNIUNII EUROPENE
DECIZIA COMISIEI
din 30 noiembrie 2006
de aprobare a programelor de eradicare și de monitorizare a anumitor boli ale animalelor și a anumitor encefalopatii spongiforme transmisibile, precum și a programelor de prevenire a zoonozelor prezentate de Bulgaria și de România pentru anul 2007 și de modificare a Deciziei 2006/687/CE
[notificată cu numărul C(2006) 5702]
(2006/876/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Bulgariei și a României, în special articolul 4 alineatul (3),
având în vedere Actul de aderare a Bulgariei și a României, în special articolul 42,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 24 alineatele (5) și (6) și articolele 29 și 32,
întrucât:
(1)
Decizia 90/424/CEE prevede posibilitatea unei contribuții financiare a Comunității pentru eradicarea și monitorizarea bolilor animalelor și pentru controalele menite să prevină zoonozele.
(2)
Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (2) prevede programe anuale de eradicare și de supraveghere a encefalopatiilor spongiforme transmisibile (EST) la bovine, ovine și caprine.
(3)
În vederea aderării Bulgariei și a României, este necesar să se stabilească contribuția financiară a Comunității la programele de eradicare și de supraveghere a bolilor animalelor și a anumitor EST prezentate de Bulgaria și de România pentru anul 2007.
(4)
Bulgaria și România au prezentat programe de eradicare și de monitorizare a anumitor boli ale animalelor, de prevenire a zoonozelor și de eradicare și de monitorizare a EST pe teritoriul lor.
(5)
După examinare, aceste programe s-au dovedit conforme cu legislația sanitar-veterinară comunitară aferentă acestora și în special cu criteriile privind eradicarea acestor boli, în conformitate cu Decizia 90/638/CEE a Consiliului din 27 noiembrie 1990 de stabilire a criteriilor comunitare pentru eradicarea și controlul anumitor boli ale animalelor (3).
(6)
Luând în considerare importanța acestor programe pentru realizarea obiectivelor urmărite de Comunitate în materie de sănătate animală și sănătate publică, precum și obligația de a pune în aplicare programele referitoare la EST în toate statele membre, este necesar să se stabilească rata contribuției financiare a Comunității la costurile suportate de Bulgaria și de România pentru măsurile prevăzute prin prezenta decizie, în limitele unei sume maxime pentru fiecare program.
(7)
Prezența pestei porcine clasice în exploatațiile de porcine din România constituie o amenințare deosebit de gravă pentru exploatațiile de porcine din restul Comunității. Prin urmare, este necesar să se stabilească la 100 % rata contribuției comunitare pentru achiziționarea de doze de vaccin viu atenuat pentru vaccinarea porcinelor.
(8)
Pentru a ameliora gestionarea, utilizarea fondurilor comunitare și transparența, este de asemenea necesar să se stabilească pentru fiecare program, după caz, sumele maxime rambursabile Bulgariei și României pentru anumite costuri, cum ar fi testele și vaccinurile și pentru indemnizația proprietarilor pentru pierderile aferente abatorizării animalelor acestora.
(9)
În conformitate cu Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (4), programele de monitorizare și de eradicare a bolilor animalelor sunt finanțate de Fondul European de Garantare Agricolă. Articolele 9, 36 și 37 din regulamentul menționat se aplică în sensul controalelor financiare.
(10)
Este necesar să se subordoneze acordarea ajutorului financiar comunitar condiției ca acțiunile programate să fie puse eficient în aplicare și ca autoritățile competente să furnizeze toate informațiile necesare în termenele stabilite prin prezenta decizie.
(11)
În conformitate cu Regulamentul (CE) nr. 1290/2005, cursul de schimb aplicabil cheltuielilor este ultimul curs stabilit de Banca Centrală Europeană înainte de prima zi a lunii în cursul căreia se prezintă cererea de către Bulgaria sau România, iar cheltuielile sunt exprimate în euro.
(12)
Aprobarea anumitor programe nu trebuie să prejudicieze adoptarea de către Comisie a unei decizii referitoare la normele privind eradicarea acestor boli, bazată pe o consultanță științifică.
(13)
Lista programelor prevăzute de Decizia 2006/687/CE a Comisiei din 12 octombrie 2006 privind programele ce pot beneficia de o participare financiară a Comunității în 2007 pentru eradicarea și supravegherea anumitor boli ale animalelor, pentru prevenirea zoonozelor și pentru supravegherea EST, precum și programele de eradicare a ESB și a scrapiei (5) trebuie modificată pentru a include Bulgaria și România.
(14)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
CAPITOLUL I
RABIA
Articolul 1
(1) Programele de eradicare a rabiei prezentate de Bulgaria și România sunt aprobate pentru perioada cuprinsă între 1 ianuarie și 31 decembrie 2007.
(2) Ajutorul financiar al Comunității este stabilit la 50 % din costurile suportate de fiecare dintre statele membre prevăzute la alineatul (1), pentru analizele de laborator și pentru achiziționarea și distribuția vaccinurilor și a momelilor în temeiul programelor, până la maximum:
(a)
830 000 EUR pentru Bulgaria;
(b)
800 000 EUR pentru România.
(3) Suma maximă rambursabilă statelor membre în temeiul programelor prevăzute la alineatul (1) este limitată, pentru achiziționarea de vaccinuri pentru programele prevăzute la alineatul (2), la 0,50 EUR pe doză.
CAPITOLUL II
PESTA PORCINĂ CLASICĂ
Articolul 2
(1) Programele de monitorizare a pestei porcine clasice și de combatere a acestei boli, prezentate de Bulgaria și de România, sunt aprobate pentru perioada cuprinsă între 1 ianuarie și 31 decembrie 2007.
(2) Ajutorul financiar al Comunității este stabilit la 50 % din costurile suportate de fiecare dintre statele membre prevăzute la alineatul (1) pentru testele virologice și serologice care urmează să fie efectuate pe porcinele domestice și pe mistreți și pentru achiziționarea și distribuția vaccinurilor și a momelilor pentru vaccinarea mistreților, precum și pentru vaccinarea porcinelor. Ajutorul financiar al Comunității este stabilit la 100 % din costurile suportate de România pentru achiziționarea unor doze de vaccin viu atenuat pentru vaccinarea porcinelor. Ajutorul Comunității nu va depăși:
(a)
425 000 EUR pentru Bulgaria;
(b)
5 250 000 EUR pentru România.
(3) Suma maximă rambursabilă în temeiul programelor prevăzute la alineatul (1) este limitată:
(a)
pentru testele ELISA
la 2,50 EUR testul;
(b)
pentru achiziționarea dozelor de vaccin pentru mistreți
la 0,50 EUR doza;
(c)
pentru achiziționarea dozelor de vaccin viu atenuat pentru porcine
la 0,30 EUR doza.
CAPITOLUL III
ANUMITE TIPURI DE SALMONELLA IMPLICATE ÎN ZOONOZE LA PĂSĂRILE DE REPRODUCERE
Articolul 3
(1) Programele de combatere a salmonelei la păsările de reproducere, prezentate de Bulgaria și de România, sunt aprobate pentru perioada cuprinsă între 1 ianuarie și 31 decembrie 2007.
(2) Ajutorul financiar al Comunității este stabilit la 50 % din costurile suportate de fiecare dintre statele membre prevăzute la alineatul (1) pentru testele bacteriologice, pentru indemnizația proprietarilor de păsări tăiate și de ouă distruse și pentru achiziționarea unor doze de vaccin, până la maximum:
(a)
508 000 EUR pentru Bulgaria;
(b)
215 000 EUR pentru România.
(3) Suma maximă rambursabilă Bulgariei și României în temeiul programelor prevăzute la alineatul (1), este limitată:
(a)
pentru testele bacteriologice
la 5,00 EUR testul;
(b)
pentru achiziționarea dozelor de vaccin
la 0,05 EUR doza.
(4) Costurile eligibile unei indemnizații destinate să compenseze pierderile legate de abatorizarea animalelor se rambursează până la concurența sumei prevăzute la alineatul (5).
(5) Suma medie, rambursabilă statelor membre cu titlul de indemnizație, este calculată pe baza numărului de animale abatorizate în statul membru în cauză, până la maximum 2,50 EUR pentru fiecare pasăre, pentru păsările de reproducere.
CAPITOLUL IV
PROGRAME DE STUDIU REFERITOARE LA GRIPA AVIARĂ LA PĂSĂRILE DE CURTE ȘI PĂSĂRILE SĂLBATICE
Articolul 4
(1) Se aprobă programele referitoare la gripa aviară la păsările de curte și păsările sălbatice, prezentate de Bulgaria și de România, pentru perioada cuprinsă între 1 ianuarie și 31 decembrie 2007.
(2) Ajutorul financiar al Comunității este stabilit la 50 % din costurile suportate de fiecare dintre statele membre pentru analiza eșantioanelor, până la maximum:
(a)
23 000 EUR pentru Bulgaria;
(b)
105 000 EUR pentru România.
(3) Suma maximă rambursabilă Bulgariei și României pentru testele prevăzute de programe este limitată:
(a)
:
pentru testele ELISA
:
la 1 EUR pe test;
(b)
:
pentru testele de imunodifuzie în gel de agar
:
la 1,20 EUR pe test;
(c)
:
pentru testele de inhibare a hemaglutinării pentru H5/H7
:
la 12 EUR pe test;
(d)
:
pentru testele de izolare a virusului
:
la 30 EUR pe test;
(e)
:
pentru testele PCR
:
la 15 EUR pe test.
CAPITOLUL V
MONITORIZAREA ENCEFALOPATIILOR SPONGIFORME TRANSMISIBILE
Articolul 5
(1) Programul de supraveghere a encefalopatiilor spongiforme transmisibile (EST), prezentat de România, este aprobat pentru perioada cuprinsă între 1 ianuarie și 31 decembrie 2007.
(2) Ajutorul financiar al Comunității este stabilit la 100 % din costurile suportate de România pentru punerea în aplicare a programului prevăzut la alineatul (1), până la maximum 2 370 000 EUR.
(3) Ajutorul financiar al Comunității în temeiul programului prevăzut la alineatul (1) este destinat să finanțeze testele realizate, până la suma maximă de:
(a)
6 EUR pe test, pentru testele efectuate pe bovinele prevăzute la anexa III la Regulamentul (CE) nr. 999/2001;
(b)
30 EUR pe test, pentru testele efectuate pe ovinele și caprinele prevăzute la anexa III la Regulamentul (CE) nr. 999/2001;
(c)
50 EUR pe test, pentru testele efectuate pe cervidele prevăzute la anexa III la Regulamentul (CE) nr. 999/2001;
(d)
145 EUR pe test, pentru testele moleculare inițiale de discriminare efectuate în conformitate cu anexa X capitolul C punctul 3.2 litera (c) punctul (i) din Regulamentul (CE) nr. 999/2001.
CAPITOLUL VI
ERADICAREA SCRAPIEI
Articolul 6
(1) Programul de eradicare a scrapiei, prezentat de România, este aprobat pentru perioada cuprinsă între 1 ianuarie și 31 decembrie 2007.
(2) Participarea financiară a Comunității la programul prevăzut la alineatul (1) este stabilită la 50 % din costurile suportate de România pentru indemnizația proprietarilor de animale abatorizate și distruse în cadrul programului de eradicare, până la concurența a 100 EUR pe animal și până la 50 % din costurile legate de analizele genotipice, până la concurența a 10 EUR pe analiză genotipică, cu o sumă maximă de 980 000 EUR.
CAPITOLUL VII
DISPOZIȚII GENERALE ȘI FINALE
Articolul 7
Cheltuielile prezentate de Bulgaria și România, pentru obținerea unui ajutor financiar din partea Comunității, sunt exprimate în euro și se interpretează în afara taxei pe valoarea adăugată și a altor taxe.
Articolul 8
Cursul de schimb aplicabil cheltuielilor este ultimul curs stabilit de Banca Centrală Europeană înainte de prima zi a lunii în cursul căreia cererea este prezentată de Bulgaria sau România.
Articolul 9
(1) Ajutorul financiar al Comunității pentru programele prevăzute la articolele 1 - 6 este acordat sub rezerva faptului că Bulgaria și România pun aceste programe în aplicare în conformitate cu dispozițiile aplicabile de drept comunitar, inclusiv în materie de concurență și de redactare a contractelor de achiziții publice și, în conformitate cu condițiile prevăzute mai jos, la literele (a) - (f):
(a)
actele cu putere de lege și actele administrative care reglementează punerea în aplicare a programului intră în vigoare în statul membru în cauză la 1 ianuarie 2007;
(b)
o evaluare financiară și tehnică preliminară a programului este transmisă până la 1 iunie 2007, în conformitate cu articolul 24 alineatul (7) din Decizia 90/424/CEE;
(c)
pentru programele prevăzute la articolele 1 - 3, un raport intermediar care să acopere primele șase luni din program se transmite cel târziu în patru săptămâni de la expirarea perioadei de referință din raportul menționat;
(d)
pentru programele prevăzute la articolul 4, Bulgaria și România comunică trimestrial Comisiei rezultatele pozitive și negative obținute în cadrul monitorizării păsărilor de curte și a păsărilor sălbatice, pentru sfârșitul lunii care urmează perioadei de referință;
(e)
pentru programele prevăzute la articolele 5 și 6, un raport privind starea de avansare a programului de monitorizare a EST și cheltuielile angajate de România este transmis lunar Comisiei; acest raport este transmis într-un termen de patru săptămâni de la sfârșitul lunii de referință a raportului menționat;
(f)
un raport final privind execuția tehnică a programului, însoțit de documentele justificative privind cheltuielile efectuate de Bulgaria și România și rezultatele obținute în perioada 1 ianuarie - 31 decembrie 2007, este transmis până la 1 iunie 2008;
(g)
detalii despre cheltuielile efectuate de Bulgaria și de România în cadrul programelor prevăzute la literele (d) și (e) sunt comunicate în tabelele prezentate la anexele I și II;
(h)
programul este executat în mod eficient;
(i)
nici o altă participare comunitară nu a fost sau nu va fi solicitată pentru aceste măsuri.
(2) În cazul în care statul membru nu ar îndeplini dispozițiile alineatului (1), Comisia va diminua ajutorul comunitar în funcție de natura și de gravitatea infracțiunii și de pierderile financiare pentru Comunitate.
Articolul 10
Anexele la Decizia 2006/687/CE se înlocuiesc cu textul anexei III la prezenta decizie.
Articolul 11
Prezenta decizie este aplicabilă sub rezerva și de la data intrării în vigoare a Tratatului de aderare a Bulgariei și a României.
Articolul 12
Prezenta decizie se adresează statelor membre.
Adoptată la Bruxelles, 30 noiembrie 2006.

Labels: 4
0
6
18
15